Mandag aften lukker landingsbanen i Aalborg Lufthavn, da der skal ny asfalt på.

Start- og landingsbaner i lufthavne skal lige som alle andre veje en gang imellem renoveres og fornys. Og nu er turen kommet til Aalborg Lufthavn, hvor banerne lukkes af mandag aften klokken 20 frem til tirsdag morgen klokken 06. Det er i første omgang standpladserne og rullebanerne, der bliver udført asfaltarbejde på. - Det er utrolig vigtigt, at vi er klar, når det sidste fly er landet, og at asfalten er lagt på, så alt er, som det plejer at være, når første fly skal afgå i morgen tidlig, siger Kim Bermann, vice- og driftsdirektør i Aalborg Lufthavn. Asfalten blev sidst renoveret for omkring 12 år siden, og nu er det altså tid til noget nyt. Arbejdet kommer til at foregå i aften- og nattetimerne for at påvirke flytrafikken mindst muligt. - Der skal over 100 lastbiler ind med asfalt i løbet af de næste fire nætter, så alt skal planlægges ned til mindste detalje, hvis det skal lykkes, siger Kim Bermann.